DA kap na politici ná Bethlehem-plaasmoordRoy Jankielsohn. Foto: Facebook Die DA in die Vrystaat het in reaksie op Vrydagaand se plaasmoord buite Bethlehem gesê politici moet ook van die verantwoordelikheid neem vir geweld teen vroue en kinders. “Die DA wil graag sy medelye met die familie en vriende van Miemie Frost betuig,” het Roy Jankielsohn, DA-leier in die Vrystaat gesê. Maroela Media het vroeër berig Frost se liggaam is Saterdagoggend ná ŉ ure lange soektog in ŉ begraafplaas aan die buitewyke van Bethlehem aangetref. Jankielsohn het ŉ beroep op die polisie en die Nasionale Vervolgingsgesag (NVG) gedoen om seker te maak dat almal wat betrokke was gevang, vervolg en gestraf word. “Hierdie wrede misdaad teen ŉ kwesbare vrou word gepleeg in ŉ tyd waarin baie fokus op misdade teen vroue en kinders in Suid-Afrika geplaas word. “Politici soos Ace Magashule [sekretaris-generaal van die ANC] wat dié week gevra het hoekom wit mense nie ook saam met buitelanders geteiken word tydens xenofobiese aanvalle nie, moet ook van die verantwoordelikheid aanvaar vir sulke dade van geweld.” Plaasaanvalle gaan dikwels gepaard met moord en dié soort geweld wat tydens plaasaanvalle gepleeg word, is meer oormatig as in die ander gevalle, het Jankielsohn gesê. “Dit is hartseer dat politici soos Magashule en Julius Malema [EFF-leier] voortdurend opmerkings maak wat as uitlokking tot rassegeweld in Suid-Afrika beskou kan word,” het Jankielsohn gesê. Opgeleide personeel en voertuie bly ŉ beperking vir die SAPD om effektiewe misdaadvoorkomingstrategieë soos sigbare polisiëring, deur middel van gereelde patrollies, in landelike gebiede te implementeer. Die statistieke dui daarop dat die SAPD nie die nodige steun ontvang om hierdie gewelddadige aanvalle op boere en hul werknemers op plase te voorkom nie. “Die uitfasering van die kommando’s het landelike gemeenskappe kwesbaar gelaat, en die DA glo dit is om dié rede dat spesiale landelike veiligheidseenhede in die SAPD ingestel moet word om mense in landelike gebiede te beskerm, veral mense wat op plase en kleinhoewes woon. Sulke eenhede moet gespesialiseerde taktiese opleiding en wapens ontvang.” Volgens Jankielsohn is die veiligheid van mense in die Vrystaat steeds ŉ bekommernis vir die DA en het die party om dié rede ŉ wetsontwerp in die provinsiale wetgewer ingedien om groter samewerking tussen die SAPD en gemeenskap te bewerkstellig. Dit sluit in meer plaaslike pogings om misdaad te voorkom soos buurtwagte, ŉ provinsiale polisie-ombudsman om klagtes te hanteer en groter oorsig oor die SAPD deur die verantwoordelike LUR en wetgewer.